Kauno miesto savivaldybės tarybos

2021 m. d.

sprendimu Nr. T-

**KAUNO MIESTO SAVIVALDYBĖS 2021–2023 METŲ STRATEGINIS VEIKLOS PLANAS**

**I SKYRIUS**

**KAUNO MIESTO SAVIVALDYBĖS MISIJA**

Kauno miesto savivaldybės (toliau – Savivaldybė) misija:

bendruomenei – kartu kurti pilną kultūros ir verslumo miestą, kuriame patogu gyventi ir mokytis;

partneriams – būti atviriems ir profesionaliai kurti bendrą rezultatą miestui;

darbuotojams – dirbti atsakingai ir kūrybiškai, nuolat tobulėti ir kartu siekti ambicingų tikslų.

Kauno miesto savivaldybės 2021–2023 metų strateginis veiklos planas parengtas remiantis Kauno miesto savivaldybės strateginiu plėtros planu iki 2022 metų, patvirtintu Kauno miesto savivaldybės tarybos 2015 m. balandžio 2 d. sprendimu Nr. T-127 „Dėl Kauno miesto savivaldybės strateginio plėtros plano iki 2022 metų patvirtinimo“.

**II SKYRIUS**

**KAUNO MIESTO VYSTYMOSI PRIORITETAI**

Kauno miesto savivaldybės strateginiame plėtros plane iki 2022 metų išskirtos trys prioritetinės sritys:

tvarios ekonominės raidos skatinimas ir konkurencingumo didinimas;

sumanios ir pilietiškos visuomenės ugdymas;

darnus teritorijų ir infrastruktūros vystymas.

Vadovaujantis nuo 2021 m. sausio 1 d. įsigaliojusiu Lietuvos Respublikos savivaldybių infrastruktūros plėtros įstatymu Nr. XIII-2895 (toliau – Įstatymas) ir Kauno miesto savivaldybės 2020 m. gruodžio 22 d. sprendimu T-583 „Dėl Kauno miesto savivaldybės infrastruktūros pripažinimo prioritetine kriterijų patvirtinimo“, siekiama kompleksiškai spręsti infrastruktūros plėtros problemas, todėl 2021-2023 metų Strateginiame veiklos plane nustatytos (išskirtos) socialinės (kultūros, švietimo ir mokslo, sveikatos, sporto paskirties statiniai ir (arba) savivaldybės funkcijoms atlikti skirti objektai) ir inžinerinės (šilumos perdavimo tinklai, geriamojo vandens tiekimo ir nuotekų, įskaitant paviršines nuotekas, tvarkymo inžineriniai statiniai, vietinės reikšmės keliai, kiti transporto statiniai) savivaldybės prioritetinės infrastruktūros priemonės (projektai). Kauno miesto savivaldybės administracijos (infrastruktūros plėtros organizatorius) veiklos prioritetas yra pirmiausia skiriamas planuoti ir vystyti socialinę infrastruktūrą – kultūros, švietimo ir mokslo, sporto srityse, o inžinerinę infrastruktūrą – geriamojo vandens tiekimo, nuotekų tvarkymo ir gatvių infrastruktūros vystymo srityse.

Savivaldybė, siekdama įgyvendinti Strateginio plėtros plano iki 2022 metų prioritetinėse srityse numatytus tikslus, uždavinius ir priemones, parengė trumpalaikį 2021–2023 metų strateginį veiklos planą, kuriame nurodyti svarbiausi Savivaldybės veiklos prioritetai, svarbiausi jų įgyvendinimo darbai ir siekiami rezultatai.

**PIRMASIS SKIRSNIS**

**EKONOMINĖS RAIDOS SKATINIMO PROGRAMA**

Siekiant įgyvendinti Ekonominės raidos skatinimo programą, numatomos pagrindinės veiklos kryptys:

palankesnių sąlygų verslui sudarymas,

investicijų pritraukimas,

turizmo skatinimas,

kultūros paslaugų plėtra.

Didinant Kauno miesto pasiekiamumą, patrauklumą turizmui ir verslui, numatoma vykdyti turizmo plėtojimo priemones, skatinti verslumą ir investicijų plėtrą. 2021 metais planuojama baigti Kauno miestą ir Kauno rajoną jungiančių turizmo trasų ir maršrutų informacinės infrastruktūros projektą. Taip pat planuojama baigti Kauno Šv. arkangelo Mykolo (Įgulos) bažnyčios, Kauno kino teatro „Romuva“, Kauno kultūros centro rekonstravimo darbus. Vienas svarbiausių projektų – buvusios Aviacijos gamyklos angaro konversija. 2020 m. Aleksoto inovacijų pramonės parke buvo sukurta kelių ir inžinerinių tinklų infrastruktūra, šiam projektui LR Vyriausybės nutarimu suteiktas valstybei ekonomiškai svarbaus projekto statusas, tad 2021 bus rengiamas parko plėtros planas ir tęsiami darbai, kurie leis į teritoriją pritraukti investuotojus ir sukurti naujas darbo vietas. Sraigtasparnių remonto angaro pastatas taps erdve laboratorijoms ir tyrimų centrams. AIPP planuojama sukurti per 1000 aukštos kvalifikacijos darbo vietų ir pritraukti 90 mln. eurų investicijų.

Didelis dėmesys ir toliau bus skiriamas Kauno miesto savivaldybės paveldotvarkos programai, ja skatinant sutvarkyti dar daugiau Kauno paveldo objektų. Planuojama užbaigti Kauno Šv. Arkangelo Mykolo (Įgulos) bažnyčios išorės tvarkybą, restauruoti Kauno kultūros centro pastato gatvės fasadus. 2021 metais Pasaulio paveldo centrui bus pateikta vertinimui užbaigta Kauno tarpukario modernizmo architektūros įrašymo į UNESCO pasaulio paveldo sąrašą paraiška, planuojamas šios paraiškos viešinimo ir populiarinimo veiklos kartu su Kultūros ir Užsienio reikalų ministerijomis.

2021 metais tęsiamos pradėtos bendruomenių įsitraukimo į kultūrinės veiklos pokyčius veiklos, bendruomenių kultūrinės veiklos ir kultūros įstaigų įtrauktis į kultūros prieinamumą ir sklaidą atokiau nuo miesto centro. Siekiant užtikrinti kultūros prieinamumo ir bendruomenės narių įsitraukimą į kultūrines veiklas, tęsiama paslaugų decentralizacija ir pačių bendruomenių stiprinimas, įgalinimas ir tarpinstitucinė sąveika (dalinio finansavimo programa „Iniciatyvos Kaunui“, projekto „Kaunas -Europos kultūros sostinė 2022“ įgyvendinimas, Partnerysčių programa).

Kultūros paslaugų kokybės gerinimas tampa vienu iš pagrindinių tęstiniu 2021 metų prioritetu. Tęsiamas tarpdisciplininio ir tarpsektorinio bendradarbiavimo stiprinimas, inicijuojant jungtines veiklas, tinklinius bendradarbystės ryšius. Pradėjo veikti ir toliau plėtojama Kultūros paslaugų stebėsenos ir vertinimo informacinė platforma (Kartu su Menininkų namais ir VšĮ Kaunas 2022“).

2021 metais, kiek leis Covid – 19 sąlygos ir apribojimai, bus įgyvendintas miestą reprezentuojančių, renginių, projektų, praturtinančių vietos bendruomenės kokybišką laisvalaikį, planas (koncertai viešose vietose, parkuose ir skveruose, pasirodymai netikėtose miesto erdvėse).

Ekonominės raidos skatinimo programa yra aprašyta [1 priede](file:///\\FL01.kaunas.lt\dokumentai\PlėtrosProgramos\VITALI\2018\Strateginis\2018-2020\PATVIRTINTA\t188004%20priedas1_1.docx).

**ANTRASIS SKIRSNIS**

**SUMANIOS IR PILIETIŠKOS VISUOMENĖS UGDYMO PROGRAMA**

Sumanios ir pilietiškos visuomenės ugdymo programoje numatomos priemonės besimokančios visuomenės poreikius atitinkančioms švietimo paslaugoms teikti, visoms socialinėms grupėms įtraukti į sporto veiklą, kokybiškų ir visiems prieinamų sveikatos ir socialinių paslaugų plėtrai, Savivaldybės teikiamų viešųjų paslaugų kokybei gerinti, viešajai tvarkai mieste užtikrinti, gyventojų bendruomeniškumui skatinti.

Dirbant švietimo paslaugų gerinimo kryptimi, ypatingą dėmesį numatoma skirti ugdymo kokybei, sąlygoms ugdymo įstaigose gerinti. 2021 metais, pasinaudojant Europos Sąjungos lėšomis, bus gerinamos sąlygos Kauno mokyklose ir darželiuose: bus tęsiami Kauno Žaliakalnio lopšelio – darželio atnaujinimo darbai, Kauno Algio Žikevičiaus saugaus vaiko mokyklos, Kauno 1-osio muzikos mokyklos infrastruktūros gerinimas.

Planuojamas užbaigti bendrojo ugdymo, ikimokyklinio ir priešmokyklinio ugdymo įstaigų – Prezidento Valdo Adamkaus gimnazijos, Kauno technologijos universiteto inžinerijos licėjaus Lozoraičio g., S. Dariaus ir S. Girėno gimnazijos, Kauno lopšelio-darželio „Boružėlė“, Kauno lopšelio-darželio „Ežiukas“, Kauno lopšelio-darželio „Šnekutis“, Kauno lopšelio-darželio „Žiburėlis“ – modernizavimas.

2021 m. strateginiame plane numatyta tęsti mokslo paskirties pastato – ikimokyklinio ugdymo mokyklos statybą žemės sklype Kuršių g. 49B, Kauno Maironio universitetinės gimnazijos pastatų rekonstravimą ir sporto paskirties pastato statybą, Kauno jaunimo ir suaugusiųjų mokymo centre pastato modernizavimo darbus, Kauno jaunimo ir suaugusiųjų mokymo centre pastato modernizavimo darbus.

2021 m. suplanuota pradėti modernizuoti ir atnaujinti šildymo sistemas eilėje kitų ikimokyklinio, priešmokyklinio ir bendrojo ugdymo įstaigų (L/d „Daigelis“, L/d „Kregždutė“, L/d „Pienė“, L/d „Spragtukas“, Tirkiliškių m/d, P/m „Varpelis“, Saulės gimnazija, Kauno 1-oji muzikos mokykla, L/d „Drevinukas“, L/d „Šilinukas“, L/d „Pagrandukas“, L/d „Smalsutis“, L/d „Spindulys“, Šančių l/d, L/d „Šarkelė“, L/d „Žvangutis“, Žaliakalnio l/d).

Toliau bus tęsiami 2020 m. pradėti vienintelio šalyje mokslo muziejaus - Mokslo ir inovacijų skaidos centro statybos darbai.

2021 m. planuojama atidaryti naują ledo areną Kovo 11-osios gatvėje, taip pat baigti įrengti tarptautinius reikalavimus atitinkančią irklavimo trasą Lampėdžių ežere.

Siekiant įtraukti Kauno miesto gyventojus į sporto veiklas, bus gerinama sporto paslaugų kokybė ir prieinamumas, finansuojami nevyriausybinių organizacijų sporto bei fizinio aktyvumo projektai. 2021 m. didelis dėmesys bus skiriamas pradėtiems ir tęsiamiems Kauno miesto savivaldybės infrastruktūros projektams. Bus tęsiama S. Dariaus ir S. Girėno stadiono rekonstrukcija ir naujųjų baseinų statyba Nemuno saloje ir Panemunėje, Kauno plaukimo mokyklos baseino „Šilainiai“ rekonstrukcija, pabaigta naujų ledo rūmų statyba, Kauno sporto halės rekonstrukcija, pagal parengtą Kauno marių įlankos prieplaukos ir buriavimo sporto bazės R. Kalantos g. 130, Kaune techninį projektą bus įrengta pontoninė prieplauka laivams.

Siekdama skatinti gyventojų bendruomeniškumą, organizacijų iniciatyvas įvairiose srityse (kultūra, sportas, socialinės paslaugos, nevyriausybinių organizacijų, jaunimo veiklos stiprinimas), Savivaldybė toliau vykdys programą „Iniciatyvos Kaunui“, finansuodama geriausius įvairių sričių projektus. Numatoma, kad viešųjų paslaugų, kurias teikia pagal šią programą finansuojamos nevyriausybinės, bendruomeninės ir kitos Savivaldybės teritorijoje veikiančios organizacijos, skaičius didės, o kokybė gerės.

Didelis dėmesys 2021–2023 m. strateginiame veiklos plane skiriamas socialinei veiklai – skatinti naujų socialinių paslaugų vystymą, savanorišką jaunimo veiklą; tęsti socialinių paslaugų teikimo perdavimą nevyriausybinėms organizacijoms ir privačiam sektoriui; teikti socialinių, darbinių ir kitų įgūdžių ugdymo, palaikymo ir (ar) atstatymo paslaugų teikimą asmenims (šeimoms), kuriems išnuomotas Savivaldybės socialinis būstas. Numatoma užbaigti nakvynės namų R. Kalantos g. 55, Kaune, pastato rekonstrukciją, pritaikant jį neįgaliesiems asmenims, patiriantiems socialinę riziką, neturintiems nuolatinės gyvenamosios vietos Kauno mieste. 2021 m. bus tęsiami bendrabučio pastato Lampėdžių g. 10, Kaune, atnaujinimo ir pritaikymo savarankiško gyvenimo namų ir Savivaldybės būsto poreikiams darbai.

Siekiant aukštos Savivaldybės teikiamų viešųjų paslaugų kokybės, didesnio aptarnaujamų asmenų pasitenkinimo, bus išplėstas interaktyvių elektroninių paslaugų, naujai įdiegtų elektroninių priemonių spektras. Tikimasi, kad tai taip pat prisidės prie miesto valdymo efektyvumo didinimo.

2021–2023 m. strateginiame veiklos plane skiriamas subalansuotai miesto plėtrai ir miesto planavimo strateginių dokumentų rengimui: 2021 m. bus rengiamas Kauno miesto savivaldybės strateginio plėtros planas iki 2030 metų, bus sukurta Savivaldybės nekilnojamojo turto valdymo strategija, įskaitant Būsto plėtros programą, bus parengtas Kauno miesto atsinaujinančių išteklių energijos naudojimo plėtros veiksmų planas.

Sumanios ir pilietiškos visuomenės ugdymo programa yra aprašyta 2 priede.

**TREČIASIS SKIRSNIS**

**DARNAUS TERITORIJŲ IR INFRASTRUKTŪROS VYSTYMO PROGRAMA**

Siekiant įgyvendinti Darnaus teritorijų ir infrastruktūros vystymo programą, numatomos šios veiklos kryptys: inžinerinio aprūpinimo, susisiekimo infrastruktūrų plėtra, saugios ir švarios aplinkos išsaugojimas, efektyvus atliekų tvarkymas, kokybiškos gyvenamosios aplinkos kūrimas.

Darnus teritorijų ir infrastruktūros vystymas Savivaldybėje vyks įgyvendinant įvairius strateginius, teritorijų vystymo ir planavimo dokumentus: be strateginio plėtros ir veiklos planų – Kauno miesto bendrąjį planą iki 2023 m., 2014–2020 m. Kauno miesto integruotą teritorijų vystymo programą, Kauno miesto darnaus judumo planą ir kitus dokumentus.

2021 m. bus užbaigiami Taikos pr. kapitalinio remonto, S. Daukanto g. rekonstravimo darbai, Kovo 11-osios gatvės paprastasis remontas. Tęsiant darbus miesto centre bus rekonstruotas Studentų skveras bei Vilniaus gatvė, planuojama atlikti Šauklių g. – Šv. Gertrūdos g. transporto mazgo rekonstravimo darbus, Europos pr. nuo Veiverių g. iki Kalvarijos g. rekonstrukciją, projektuojamos, renovuojamos, tvarkomos kitos Kauno miesto gatvės, aikštės, parkai. Taip pat numatyta užbaigti viaduko Žemaičių g. virš P. Kalpoko g. bei atlikti P. Kalpoko g. remonto darbus, suremontuoti avarinės būklės pėsčiųjų viaduką Tunelio g. tarp Perkūno al. ir Vievio g.

Suplanuoti viešųjų erdvių sutvarkymo ir atnaujinimo projektai – numatoma užbaigti tvarkyti miesto sodo skverą su prieigomis, Ąžuolyno parką, teritorijas prie S. Dariaus ir S. Girėno stadiono, Nemuno ir Neries santakos parką kartu su amfiteatru, numatyta buvusios Aviacijos gamyklos teritorijos konversija, Nemuno salos išvystymas į daugiafunkcį sveikatinimo ir kultūros kompleksą, pritaikant jį visuomenės poreikiams.

Trejų metų plane numatyta daugiaaukštės automobilių stovėjimo aikštelės prie K. Donelaičio g. 65P ir pėsčiųjų tiltų per Nemuną nuo Aleksoto iki salos ir nuo salos iki Karaliaus Mindaugo pr. statyba.

Ir toliau bus skiriamas didelis dėmesys Kauno, kaip dviračių miesto, idėjai įgyvendinti. 2021–2023 m. numatoma toliau tvarkyti ir įrengti naujus pėsčiųjų ir dviračių takus. 2021 m. planuojama įrengti pėsčiųjų ir dviračių taką, atliekant Raudondvario pl. šaligatvių remonto darbus, ir įrengti pėsčiųjų ir dviračių taką, rekonstruojant Eigulių, Nuokalnės gatves ir Tvirtovės alėją.

Siekiant didinti eismo Kauno mieste saugumą, toliau bus naikinamos avaringiausios gatvių vietos („juodosios dėmės“) pagal Kauno miesto avaringiausių gatvių vietų („juodųjų dėmių“) žemėlapį.

2021 m. planuojamas gatvių apšvietimo atnaujinimas.

Darnaus teritorijų ir infrastruktūros vystymo programa yra aprašyta 3 priede.

**KETVIRTAS SKIRSNIS**

**SAVIVALDYBĖS ADMINISTRACIJOS DIREKTORIAUS REZERVAS**

Vadovaudamosi Lietuvos Respublikos biudžeto sandaros įstatymo 25 straipsniu, savivaldybės gali sudaryti savivaldybės administracijos direktoriaus rezervą, kuris turi būti ne didesnis kaip 1 procentas patvirtintų savivaldybės biudžeto asignavimų sumos. Savivaldybės strateginiame veiklos plane 2021–2023 m. planuojama po 200 tūkst. eurų Savivaldybės administracijos direktoriaus rezervui.

Savivaldybės administracijos direktoriaus rezervo lėšos naudojamos savivaldybės tarybos nustatyta tvarka:

* ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;
* gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_